[{"text_idx": "#000003", "text": "Arddangosfa \u2018Dwlu ar y Geiriau\u2019"}, {"text_idx": "#000006", "text": "Yn ail ran ei blog ar ddulliau cludiant Dylan, mae Linda Evans yn edrych ar ei ail daith o UDA, pan aeth Caitlin gydag ef."}, {"text_idx": "#000007", "text": "Yn fuan ar o\u0302l cyrraedd Efrog Newydd am ei daith darllen cyntaf o America ym 1950, ysgrifennodd Dylan at ei wraig Caitlin \u2018this terrible, beautiful, dream and nightmare city ... would only be any good at all if we were together in it, if every night we clung together in it\u2019."}, {"text_idx": "#000008", "text": "Erbyn iddo ddychwelyd i Dalacharn, dros dri mis yn ddiweddarach, roedd straen a gwaith diflas gofalu am ei theulu ifanc bob dydd ar ei phen ei hun wedi effeithio ar Caitlin. Pan ymwelodd John Malcolm Brinnin, rheolwr taith Dylan ac awdur \u2018Dylan Thomas in America\u2019, a\u0302 Thalacharn yr haf canlynol i drafod cynlluniau am daith arall, ei hymateb hi oedd \u2018I\u2019m left here to rot in this bloody bog with three screaming children and no money to pay the bills\u2019. Er gwaethaf y ffrwydrad hwnnw, erbyn yr amser y gadawodd e\u2019, roedd Caitlin yn siarad am fynd gydag e\u2019 i America fel pe bai dyma\u2019r hyn yr oedd ganddi mewn golwg o\u2019r cychwyn cyntaf, er y byddai hynny\u2019n golygu gadael eu plant ar o\u0302l yng ngofal eraill."}, {"text_idx": "#000009", "text": "Doedd Dylan ddim wedi mwynhau ei hediad trawsatlantig, diddiwedd i bob golwg, i America, \u2018wedi\u2019i gau i mewn yn y stratosffer\u2019, felly ar yr achlysur hwn, fe deithion nhw ar long teithwyr o borthladd Southampton ar 15 January, 1952. Ar un adeg roedd amheuaeth a fydden nhw\u2019n gallu hwylio; roedd Swyddfa Is-gennad America yn gwrthod ailddilysu fisa Dylan nes iddynt ymchwilio i\u2019w ymweliad a\u0302 Prague ym 1949, yng ngwlad gomiwnyddol Tsiecoslofacia, fel gw\u0302r gwadd Undeb yr Ysgrifenwyr. (Yr hyn sy\u2019n eironig yw bod y daith hon cyn ei daith gyntaf i Efrog Newydd) Roedd e\u2019n swnio\u2019n amheus pan ysgrifennodd at John, \u2018perhaps everything will work out okay. It\u2019s just that there\u2019s such very little time\u2019."}, {"text_idx": "#000010", "text": "Ar restr teithwyr Prydeinig llong White Star Cunard, dyddiedig 15 Ionawr, disgrifir galwedigaeth Dylan fel \u2018Post\u2019 (sic) a nodwyd bod Caitlin yn wraig ty\u0302. Nodwyd mai eu cyfeiriad cartref oedd 54 Delancey Street, Llundain. Fflat islawr yn Camden Town oedd hwn a brynwyd gan ei noddwr hael, Margaret Taylor, fel cartref i\u2019r teulu yn Llundain, yn ogystal a\u0302\u2019u cartref yng Nghymru, sef y Ty\u0302 Cwch yr oedd hi hefyd wedi\u2019i brynu iddynt."}, {"text_idx": "#000011", "text": "Roedd John, a oedd yn talu am eu taith dosbarth caban, wedi addo\u2019n gellweirus y byddai\u2019n gosod carped coch ar lawr pe baent yn hwylio ar long y Queen Mary. Ar 16 Ionawr, derbyniodd gadarnhad drwy frysneges (neges a anfonwyd gan gebl teligraff tanfor): \u2018See you Pier 90 Sunday, Bring Carpet Love Dylan Caitlin\u2019. Roedd yn aros amdanyn nhw wrth yr angorfa i\u2019w croesawu am ganol dydd ar 20 Ionawr, \u2018gyda sgwa\u0302r bach o garped coch brenhinol\u2019. Daeth y ddau oddi ar y llong, wedi\u2019u paratoi\u2019n dda ar gyfer tywydd gerwin y gaeaf yn Efrog Newydd. Arsylwodd fod Caitlin yn gwisgo het ffwr ddu, ac esgidiau uchel a\u0302 ffwr arnynt ac roedd yn cario mwff ffwr mawr. Gwisgai Dylan \u2018the great bulky brown parka that gave him the appearance of an errant koala bear\u2019 yr oedd wedi\u2019i wisgo o\u2019r blaen wrth gyrraedd ar gyfer ei daith gyntaf."}, {"text_idx": "#000012", "text": "Yn broffesiynol, roedd ail daith Dylan yn llwyddiant, ond fe\u2019i handwywyd gan \u2018ddadleuon uchel a stormus\u2019 rhwng y cwpwl, a oedd fel arfer yn ymwneud a\u0302\u2019r \u2018menywod ffo\u0302l hynny a fyddai\u2019n ei gwrso\u2019. Fodd bynnag, ar o\u0302l i Dylan fethu talu ffi\u0308oedd ysgol ei fab ac anfonwyd Llywelyn adref, cafwyd ffrae arbennig o ffyrnig rhyngddynt, gyda Caitlin yn bygwth rhoi terfyn ar eu priodas a gadael: \u2018I started to pack my bags and tried to book a ticket on the next plane back to London\u2019."}, {"text_idx": "#000013", "text": "Dioddefodd hithau\u2019r ychydig wythnosau olaf ac ar 16 Mai, hwylion nhw tua Southampton ar y llong deithio Nieuw Amsterdam, a oedd yn eiddo i Holland America Lines. Fe\u2019i hatgyweiriwyd ym 1947 ar o\u0302l cael ei hatafael gan y Llynges yn ystod yr Ail Ryfel Byd, ac roedd yn llong gyfforddus. Yn anffodus difethwyd y daith adref gan dywydd gwael; ysgrifennodd Dylan at gydnabod gan ddweud ei bod hi\u2019n \u2018Very rough and rocky in mid ocean\u2019. Ysgrifennodd lythyr o ddiolch o\u2019r llong hefyd i\u2019w reolwr taith, gan esbonio y byddent yn dychwelyd i Dalacharn ac nid Camden Town, pan fydden nhw\u2019n cyrraedd Southampton, gan sicrhau felly y byddai \u2018pa arian bynnag\u2019 yr oedd i ddod yn cael ei anfon i\u2019r Ty\u0302 Cwch."}, {"text_idx": "#000014", "text": "Yn o\u0302l yn ei sied ysgrifennu yn Nhalacharn, ar o\u0302l pedwar mis dramor, mynegodd Dylan ei ryddhad o fod no\u0302l gartref, gan ysgrifennu cerdd (anfoddhaol) sef \u2018Letter on Returning to Wales from the United States of America 1952\u2019. Mae\u2019r llinellau agoriadol yn darllen \u2018At home, sweet Christ, at last,\u2019. Er hynny, ar ddiwedd yr haf, cyfarfu Dylan a\u0302\u2019i asiant llenyddol yn Llundain ac mae John yn cofio iddo ddechrau siarad yn ddifrifol iawn am ddychwelyd i America am y trydydd tro, ac roedd yn dibynnu arno i wneud y trefniadau i aduno yn Efrog Newydd am \u2018another whole roundabout of a tour\u2019 y gwanwyn canlynol."}, {"text_idx": "#000017", "text": "Croeso i Ganolfan Dylan Thomas!\nRydym ar agor ar hyn o bryd rhwng 10am a 4.30pm, o ddydd Mercher i ddydd Sul. Mynediad am ddim.\ni sicrhau mai chi yw\u2019r cyntaf i gael y diweddaraf am yr arddangosfeydd, hwyl i\u2019r teulu dros hanner tymor a mwy!"}, {"text_idx": "#000018", "text": "Croeso i Ganolfan Dylan Thomas!"}]